KIRJALLINEN KYSYMYS E-2961/00 esittäjä(t): Daniela Raschhofer (NI) neuvostolle. Jäsenvaltioissa ilmenevä äärioikeistolaisuus.



Virallinen lehti nro 151 E , 22/05/2001 s. 0030 - 0030



KIRJALLINEN KYSYMYS E-2961/00 esittäjä(t): Daniela Raschhofer (NI) neuvostolle (25. syyskuuta 2000) Aihe: Jäsenvaltioissa ilmenevä äärioikeistolaisuus Itävallassa on laki, jossa kielletään rangaistuksen uhalla kaikenlainen uusi kansallissosialistinen toiminta (Verbotsgesetz 1947, StGBl. Nr. 13/1945, BGBl. Nr. 25/1947). Laki on luonteeltaan perustuslain kaltainen. Lain 33i pykälässä määritetään tunnusmerkistö ja langetettavat rangaistukset. Rangaistusasteikko ulottuu tapauksesta riippuen yhden vuoden vankeudesta elinkautiseen. Menettelyn täytäntöönpanosta vastaavat alioikeudet, jotka tekevät päätöksensä valamiesoikeutena (Geschworenengerichte). Kysyn neuvostolta seuraavaa: - missä jäsenvaltioissa on vastaavia säädöksiä? - miten kansalliset rikoksen tunnusmerkistöt ja langetettavat rangaistukset poikkeavat toisistaan? - voidaanko kansallissosialistisen toiminnan uudelleen käynnistämisestä asettaa rikosoikeudelliseen vastuuseen, kun otetaan huomioon yhteiset eurooppalaiset arvot? Pyydän lisäksi neuvostoa toimittamaan minulle mahdolliset muut vastaavat lait. Vastaus (22. joulukuuta 2000) Neuvosto haluaa tehdä tiettäväksi arvoisalle kysyjälle, että se ei tällä hetkellä pysty toimittamaan hänen kirjallisessa kysymyksessään pyytämää tietoa jäsenvaltioissa rangaistavaksi määritellyistä teoista ja rikosoikeudellisista rangaistuksista. Neuvosto haluaa kuitenkin vakuuttaa arvoisalle kysyjälle, että se ja puheenjohtajavaltio ovat sitoutuneet varmistamaan, että jäsenvaltioissa tehdyt rasistiset tai muukalaisvastaiset rikokset käsitellään tehokkaasti tavalla, joka vastaa niiden vakavuutta. Tässä yhteydessä neuvosto viittaa Tampereen Eurooppa-neuvoston päätelmiin, joissa todettiin tarve tehostaa rasismin ja muukalaisvihan torjuntaa. Pääasiallinen neuvoston käyttöön ottama rasismiin liittyvien rikosten torjunnan väline on 15. heinäkuuta 1996 hyväksytty rasismin ja muukalaisvihan vastaista toimintaa koskeva yhteinen toiminta. Yhteisen toiminnan yleistavoitteena on varmistaa, että jäsenvaltiot voivat avustaa toisiaan tässä asiassa. Tarkemmin ottaen se edellyttää niiltä, että tietynlaiset rasistisen ja muukalaisvihamielisen käytöksen muodot luokitellaan rangaistaviksi teoiksi. Jos tätä ei voida toteuttaa, ja ennen kuin tarvittavat säännökset mahdollisesti annetaan, jäsenvaltioiden edellytetään tällaisen käyttäytymisen osalta poikkeavan kaksoisrangaistavuuden periaatteesta. Yhteisellä toiminnalla pyritään myös estämään rasististen tai muukalaisvastaisten rikosten tekijöitä hyötymästä siitä, että rasistisia ja muukalaisvastaisia toimia saatetaan luokitella jäsenvaltioissa eri tavoin. Toukokuussa 1998 neuvosto tarkasteli selvitystä yhteisen toiminnan toteutumisesta jäsenvaltioissa. Selvityksessä päädyttiin siihen, että jäsenvaltiot olivat toteuttaneet yhteistä toimintaa merkittävässä määrin, ja neuvosto määräsi, että vuonna 2000 toteutumista tulee tarkastella uudelleen. Puheenjohtajavaltio valmistelee tarkastelua parhaillaan. Tämä menettely auttaa neuvostoa arvioimaan yhteisen toiminnan yleistä tehokkuutta ja sitä, olisiko yhteistä toimintaa edelleen vahvistettava.